**Latvijas Bankas noteikumu projekta "Skaidrās naudas izmaksas pakalpojuma pārvaldības noteikumi" anotācija**

|  |  |
| --- | --- |
| **Nosaukums** | Skaidrās naudas izmaksas pakalpojuma pārvaldības noteikumi |
| **Dokumenta veids** | Noteikumi |
| **Izdošanas pamatojums** | Kredītiestāžu likuma 73.1 panta piektā daļa |
| **Mērķis un būtība** | **Projekta izstrādes nepieciešamība**  2024. gada 19. septembrī tika pieņemti un 2025. gada 1. janvārīstāsies spēkā grozījumi Kredītiestāžu likumā, ar kuriem kredītiestādēm noteikti pienākumi skaidrās naudas pieejamības nodrošināšanā. Saskaņā ar Kredītiestāžu likuma pārejas noteikumu 121. punktu Latvijas Bankai ir pienākums līdz 2024. gada 1. novembrimizdot Kredītiestāžu likuma 73.1panta piektajā daļā minētos noteikumus.  Latvijas Bankas noteikumu "Skaidrās naudas izmaksas pakalpojuma pārvaldības noteikumi" (turpmāk – Noteikumi) projekts (turpmāk – Projekts) izstrādāts saskaņā ar Kredītiestāžu likuma 73.1 panta piektajā daļā noteikto deleģējumu.  Pašreizējās situācijas raksturojums un Projekta izstrādes nepieciešamības pamatojums ir norādīts 2024. gada 19. septembrī pieņemto Kredītiestāžu likuma grozījumu (likumprojekts Nr. 568/Lp14) sākotnējās ietekmes novērtējuma ziņojumā (anotācijā)[[1]](#footnote-1).  Noteikumi būs saistoši jebkurai kredītiestādei, kurai ir būtiska nozīme skaidrās naudas pieejamības nodrošināšanā Latvijā un kura atbilst Kredītiestāžu likuma 73.1 panta pirmajā daļā noteiktajiem kritērijiem (turpmāk – pakalpojumu sniedzējs).  **Komentāri un paskaidrojumi par atsevišķu Projektā ietverto tiesību normu mērķi un būtību**  Projekta 2.1. apakšpunktā noteikta termina "aktīvais klients" definīcija. Šāds termins līdz šim nav izmantots kredītiestāžu darbību regulējošo ārējo normatīvo aktu regulējumā, bet ir izmantots Latvijas Finanšu nozares asociācijas biedru brīvprātīgi apkopotajā asociācijas biedru statistikā, kurā tas lietots jau ilgstoši. Termina "aktīvais klients" lietošana Noteikumos nepieciešama, jo konkrētā tiesiskā regulējuma kontekstā tas ļaus precīzāk apzināt un ņemt vērā to pakalpojumu sniedzēju klientu – fizisko personu – skaitu, kuras ikdienā lieto pakalpojumu sniedzēju sniegtos finanšu pakalpojumus un attiecīgi kurus primāri skar regulējums par skaidrās naudas izmaksas pakalpojuma nodrošināšanu. Latvijas Bankas līdz šim noteiktās oficiālās statistikas ietvaros apkopotie dati par kredītiestāžu klientu skaitu[[2]](#footnote-2) ietver visus klientus neatkarīgi no tā, cik bieži vai regulāri tie faktiski izmanto kredītiestādes sniegtos finanšu pakalpojumus. Tas nozīmē, ka šādi dati ietver arī tos klientus, kuriem attiecīgajā kredītiestādē ir atvērti konti, bet kuri ilgstoši netiek lietoti un dažādu iemeslu dēļ (t.sk. neapzinātu) nav slēgti, klientus ar ilgstošu nulles atlikumu kredītiestādē atvērtajos kontos un mirušas personas, kuru kontos ir naudas līdzekļu atlikums, uz kuru mantinieki nav pieteikušies. Jo kredītiestāde ilgāk darbojas, jo lielāka ir iespējamība, ka tās klientu skaitā ir augstāks to klientu skaita īpatsvars, kuri faktiski vairs neizmanto attiecīgās kredītiestādes finanšu pakalpojumus, t.sk. skaidrās naudas izmaksas pakalpojumu. Turklāt nozīmīgs ir to fizisko personu skaits, kuras dažādu iemeslu dēļ ir kļuvušas par divu vai vairāku kredītiestāžu klientiem, kas nozīmē, ka arī oficiālajā statistikā viena un tā pati persona tiek vienlaikus iekļauta vairāku kredītiestāžu klientu datos. Tomēr praksē šāda situācija nereti nesaskan ar attiecīgo personu faktisko aktivitāti attiecīgo kredītiestāžu finanšu pakalpojumu izmantošanā, jo visbiežāk personas aktīvi izmanto tikai tās kredītiestādes finanšu pakalpojumus, kuras kontos klients saņem regulārus ienākumus vai veic kredītmaksājumus. Termina "aktīvais klients" definīcijā paredzētais nosacījums "no kuras maksājumu kontiem, kuri atvērti pie attiecīgā pakalpojumu sniedzēja, pēdējo sešu mēnešu laikā veikti vismaz divi maksājumi" ļauj objektīvi un samērīgi noteikt to, vai attiecīgajā laika periodā klients klasificējams par "aktīvu". Minētais nosacījums apzināti aptver tikai no maksājumu konta veiktos maksājumus, jo maksājumu kontā saņemtie maksājumi paši par sevi vēl neliecina par pietiekamu klienta aktivitāti kredītiestādes finanšu pakalpojumu izmantošanā. Savukārt papildu nosacījums "maksājumi, kuri nav pakalpojumu sniedzēja piemērota pakalpojuma maksa par maksājuma pakalpojumu vai ar maksājumu kontu saistītu pakalpojumu" ļauj pamatoti aktīvā klienta noteikšanai neņemt vērā no maksājumu konta veiktos pakalpojumu maksas (termins lietots Maksājumu pakalpojumu un elektroniskās naudas likuma 1. panta 32. punkta izpratnē) maksājumus, jo tie paši par sevi neliecina par klienta aktivitāti. Pakalpojuma maksa par maksājuma pakalpojumu vai ar maksājumu kontu saistītu pakalpojumu praktiski vienmēr tiek piemērota reizē ar klienta veikto (ierosināto) maksājumu (piemēram, komisijas maksa par maksājuma nodrošināšanu, skaidrās naudas iemaksu, skaidrās naudas izmaksu vai regulārā rēķina apmaksu) vai tiek piemērota neatkarīgi no tā, vai un cik bieži klients faktiski izmanto pakalpojumus (piemēram, komplekta mēneša maksa, maksa par maksājumu konta uzturēšanu vai neaktīva konta administrēšanas maksa).  Lai nodrošinātu sabiedrībai, t.sk. kredītiestāžu klientiem, publiski pieejamu informāciju par to, kurām kredītiestādēm ir pienākums ievērot normatīvajos aktos noteiktās skaidrās naudas izmaksas pakalpojuma prasības, Projekta 4. punkts paredz, ka Latvijas Banka izveido, uztur un katru kalendāro gadu līdz 1. februārim publicē savā tīmekļvietnē pakalpojumu sniedzēju sarakstu. Projekta 4. punkts paredz arī to, ka Latvijas Banka informē kredītiestādes par to iekļaušanu minētajā pakalpojumu sniedzēju sarakstā vai izslēgšanu no tā. Šādam paziņojumam ir tikai informatīvs raksturs un tas nav uzskatāms par Latvijas Bankas pieņemtu lēmumu par pakalpojumu sniedzēja statusa piešķiršanu, jo kredītiestādes iekļaušana pakalpojumu sniedzēju sarakstā izriet tikai un vienīgi no tās atbilstības Kredītiestāžu likuma 73.1 panta pirmajā daļā minētajiem kritērijiem, nevis no Latvijas Bankas lēmuma vai vērtējuma. Kredītiestāde arī pati var monitorēt situāciju un laikus apzināt tās atbilstību likumā minētajiem kritērijiem, t.sk. atbilstību piecu procentu robežsliekšnim attiecībā uz kopējiem rezidentu mājsaimniecību noguldījumiem Latvijā un kopējo maksājumu kontu skaitu Latvijā.  Projekta 5. punktā noteiktas Kredītiestāžu likuma 73.1 panta otrajā un trešajā daļā noteikto skaidrās naudas izmaksas pakalpojuma prasību skaitliskās vērtības, savukārt Projekta 6. un 7. punktā noteikti minēto prasību piemērošanas izņēmumi.  Projekta 5.1. apakšpunktā, kas attiecas uz Kredītiestāžu likuma 73.1 panta otrās daļas 1. punktā minēto prasību, Latvijas Bankas noteiktā skaitliskā vērtība ir "20 kilometru rādiuss". Tādējādi pakalpojumu sniedzējam noteikts pienākums nodrošināt, ka 20 kilometru rādiusā no jebkuras vietas Latvijas teritorijā klientam ir pieejams vismaz viens attiecīgā pakalpojumu sniedzēja vai jebkura cita pakalpojumu sniedzēja nodrošināts bankomāts, kurā klients – fiziska persona – var saņemt skaidrās naudas izmaksas pakalpojumu atbilstoši Kredītiestāžu likuma 73.1 panta trešajā daļā (sk. arī Projekta 5.4. apakšpunktu) noteiktajām prasībām. Nosakot šīs prasības skaitlisko vērtību, Latvijas Banka ir ņēmusi vērā pakalpojumu sniedzēju nodrošināto bankomātu šā brīža faktisko izvietojumu Latvijas teritorijā, modelējot to, kā, mainot attāluma skaitlisko vērtību (rādiusa garumu, kas izteikts kilometros), mainītos Latvijas Republikas iedzīvotāju skaits, kuriem attiecīgajā attālumā nebūtu sasniedzams vismaz viens bankomāts (t. i., iedzīvotāju skaits, kuri paliktu ārpus teritorijas, kuru nosedz attiecīgajam rādiusa garumam atbilstošie bankomātu ģeogrāfiskās pieejamības pārklājuma apļi). Izvērtējot dažādās iespējamās skaitliskās vērtības, tika secināts, ka 20 km attālums ir vispiemērotākā skaitliskā vērtība, jo tā vienlaikus nodrošinātu gan to, ka noteiktajā attālumā bankomāts ir sasniedzams gandrīz visiem (99.4 %) Latvijas iedzīvotājiem, gan to, ka šāda skaitliskā vērtība pakalpojumu sniedzējiem ir reāli izpildāma un nerada tiem nesamērīgus atbilstības izdevumus (proti, nerada pienākumu būtiski mainīt esošo bankomātu novietojumu). Sagaidāms, ka šādas skaitliskās vērtības noteikšana veicinās to, ka pakalpojumu sniedzēju bankomātu ģeogrāfiskā pieejamība (teritoriālais izvietojums) saglabāsies pašreizējā līmenī un tādējādi nākotnē nepasliktināsies to iedzīvotāju piekļuve skaidrajai naudai, kuri dzīvo ārpus valstspilsētām vai citām salīdzinoši blīvi apdzīvotām vietām (piemēram, mazpilsētās un tām pieguļošajās lauku teritorijās). Vienlaikus šādas skaitliskās vērtības noteikšana nekādi neietekmēs pakalpojumu sniedzēju bankomātu pieejamību valstspilsētās un citās apdzīvotajās vietās, kurās lielāka iedzīvotāju skaita ietekmē jau pašlaik bankomātu ģeogrāfiskā pieejamība ir labā līmenī (t. i., līdz bankomātam ir mazāk nekā 5 km).  Projekta 6. punktā paredzēts, ka pakalpojumu sniedzējs ir tiesīgs neievērot Projekta 5.1. apakšpunktā minētās prasības atsevišķās teritorijās, ja kopējais Latvijas iedzīvotāju skaits, kuriem 20 kilometru rādiusā no viņu dzīvesvietas nav sasniedzams vismaz viens bankomāts, kurā klients – fiziska persona var saņemt attiecīgā pakalpojumu sniedzēja nodrošinātu skaidrās naudas izmaksas pakalpojumu atbilstoši Projekta 5.4. apakšpunktā noteiktajām prasībām, nepārsniedz vienu procentu no Latvijas iedzīvotāju kopējā skaita. Šāds prasību piemērošanas izņēmums paredzēts, lai nodrošinātu to, ka Projekta 5.1. apakšpunktā noteiktā prasība par bankomātu ģeogrāfisko pieejamību būtu praktiski un samērīgi īstenojama, jo nav pamata prasīt, lai pakalpojumu sniedzējs nodrošina bankomāta uzstādīšanu tādās mazapdzīvotās Latvijas vietās, kurās iedzīvotāju skaits kopumā ir neliels (1 % vai mazāk no kopējā Latvijas iedzīvotāju skaita) un 20 km rādiusā no kurām nav atrodamas piemērotas un drošas vietas, kurās uzstādīt bankomātu un nodrošināt pietiekamu pieprasījumu pēc tā pakalpojumiem (piemēram, bankomāts būtu jāuzstāda mežā, autoceļa malā vai citur ārpus apdzīvotām vietām, kur nav publisku ēku vai citu pakalpojumu sniegšanas infrastruktūras). Atbilstoši Latvijas Bankas rīcībā esošajai informācijai šā Projekta izstrādes brīdī jebkurš no pakalpojumu sniedzējiem var izpildīt Projekta 5.1. apakšpunktā noteikto prasību, iekļaujoties Projekta 6. punktā paredzētā izņēmuma ietvaros, ja vien kopumā tiek saglabāts pakalpojumu sniedzēju nodrošināto bankomātu šā brīža faktiskais ģeogrāfiskais izvietojums un pakalpojumu sniedzēji nodrošina, ka to cenrāži atbilst Projekta 5.4. apakšpunktā noteiktajām prasībām par bez maksas saņemamā skaidrās naudas izmaksas pakalpojuma limitu un izņemšanas reižu skaitu.  Projekta 5.2. apakšpunktā, kurš attiecas uz Kredītiestāžu likuma 73.1 panta otrās daļas 2. punktā minēto prasību, Latvijas Bankas noteiktā skaitliskā vērtība ir "45 bankomāti uz katriem 100 000 attiecīgā pakalpojumu sniedzēja aktīvo klientu". Tādējādi pakalpojumu sniedzējam noteikts pienākums nodrošināt, ka tā nodrošināto bankomātu skaits Latvijas Republikas teritorijā nav mazāks par 45 bankomātiem uz katriem 100 000 attiecīgā pakalpojumu sniedzēja aktīvo klientu. Nosakot šīs prasības skaitlisko vērtību, Latvijas Banka ir ņēmusi vērā, ka 2022. gada 31. decembrī kopējais pakalpojumu sniedzēju nodrošināto bankomātu skaits bija 47 bankomāti uz katriem 100 000 pakalpojumu sniedzēju aktīvo klientu, kā arī to, ka pieejamie dati un situācijas analīze kopumā liecina par to, ka skaidrās naudas izmaksas pakalpojuma kapacitāte (t. i., klientiem pieejamo bankomātu skaits) vairs nedrīkstētu samazināties. Lai gan Latvijā jau ilgstoši ir novērojams skaidrās naudas īpatsvara pakāpenisks samazinājums kopējā maksājumu skaitā un apjomā, pieprasījums pēc skaidrās naudas izmaksas pakalpojuma kopumā gan darījumu skaita, gan apjoma ziņā saglabājas stabils (sk. 1. tabulu).  1. tabula  Skaidrās naudas izmaksas bankomātos   |  |  |  |  |  |  |  | | --- | --- | --- | --- | --- | --- | --- | |  | 2021. gads | | 2022. gads | | 2023. gads | | | Darījumu skaits (milj.) | Summa (milj. *euro*) | Darījumu skaits (milj.) | Summa (milj. *euro*) | Darījumu skaits (milj.) | Summa (milj. *euro*) | | Kredītiestāžu bankomātos | 32.43 | 5 001.32 | 32.97 | 5 469.61 | 32.29 | 5 426.81 |   Saskaņā ar 2020. gadā veiktā Eiropas Centrālās bankas pētījuma "*National Studies on Access to Cash in 2020*" apkopojumu par skaidrās naudas pieejamību *euro* zonas valstīs (pēc vienotas metodoloģijas) Latvija ir tikai 14. vietā *euro* zonā pēc bankomātu skaita uz 100 000 iedzīvotāju (47.8), kā arī Latvijā ir *euro* zonā zemākais to cilvēku īpatsvars (42 %), kuri piekļuvi skaidrās naudas izņemšanai no bankomāta uzskata par ļoti vieglu.  Projekta 7. punktā paredzēts, ka pakalpojumu sniedzējs ir tiesīgs neievērot Projekta 5.2. apakšpunktā minēto prasību, ja pakalpojumu sniedzēja nodrošināto bankomātu skaits Latvijas Republikas teritorijā nav mazāks par 30 bankomātiem (jeb divām trešdaļām no Projekta 5.2. apakšpunktā noteiktajiem 45 bankomātiem) uz katriem 100 000 attiecīgā pakalpojumu sniedzēja aktīvo klientu un ja kopējais pakalpojumu sniedzēju nodrošināto bankomātu skaits Latvijā ir lielāks par 45 bankomātiem uz katriem 100 000 visu pakalpojumu sniedzēju aktīvajiem klientiem Latvijā. Šāda atkāpe paredzēta, lai nodrošinātu to, ka Projekta 5.2. apakšpunktā paredzētā prasība par pakalpojumu sniedzēja nodrošināto bankomātu skaitu Latvijā nepārsniedz to, kas nepieciešams attiecīgās prasības mērķa sasniegšanai. Prasība par pakalpojumu sniedzēja nodrošināto minimālo bankomātu skaitu Latvijā noteikta, lai nodrošinātu skaidrās naudas izmaksas pakalpojuma infrastruktūras kapacitātes pietiekamību, kas īpaši svarīgi būtu skaidrās naudas izmaksas pakalpojuma strauja pieprasījuma pieauguma gadījumā (piemēram, valsts apdraudējuma situācijā). Ņemot vērā to, ka ar pakalpojumu sniedzēja izsniegtu maksājumu karti skaidrās naudas izmaksas pakalpojumu var saņemt ne tikai attiecīgā pakalpojumu sniedzēja nodrošinātajā bankomātā, bet arī jebkura cita pakalpojumu sniedzēja bankomātā, secināms, ka arī skaidrās naudas izmaksas pakalpojuma infrastruktūras kapacitātes pietiekamība var tikt sasniegta, balstoties uz citu pakalpojumu sniedzēju nodrošinātajiem bankomātiem, ja to skaits Latvijā kopumā atbilst vismaz 45 bankomātiem uz katriem 100 000 visu pakalpojumu sniedzēju aktīvajiem klientiem Latvijā. Vienlaikus Projekta 5.2. apakšpunktā ietverts nosacījums, ka pakalpojumu sniedzēju nodrošināto bankomātu skaits Latvijas Republikas teritorijā jebkurā gadījumā nedrīkst būt mazāks par 30 bankomātiem (jeb vismaz divām trešdaļām no Projekta 5.2. apakšpunktā noteiktajiem 45 bankomātiem) uz katriem 100 000 attiecīgā pakalpojumu sniedzēja aktīvo klientu, lai nodrošinātu, ka iepriekš minētā balstīšanās uz citu pakalpojumu sniedzēju nodrošināto bankomātu tīklu kapacitāti nekļūst par pārmērīgu (piemēram, kad pakalpojumu sniedzējs pats nenodrošina vispār vai nodrošina niecīgu skaitu no prasītajiem 45 bankomātiem uz katriem 100 000 attiecīgā pakalpojumu sniedzēja aktīvo klientu), kā rezultātā tiktu būtiski samazināta pakalpojumu sniedzēja spēja nodrošināt skaidrās naudas izmaksas pakalpojumu negaidītu tirgus izmaiņu vai citu neplānotu apstākļu rašanās gadījumā.  Projekta 5.3. apakšpunktā, kurš attiecas uz Kredītiestāžu likuma 73.1 panta otrās daļas 3. punktā minēto prasību, noteikta bankomāta minimālā darba laika skaitliskā vērtība, paredzot, ka pakalpojumu sniedzēja nodrošinātais bankomāts ir klientam pieejams un darbojas vismaz minimālajā bankomāta darba laikā – katru dienu vismaz 12 stundas laika periodā no plkst. 6.00 līdz plkst. 24.00, vai, ja bankomāts uzstādīts publiskā telpā vai ierobežotas piekļuves publiskā ārtelpā, laika periodā, kad attiecīgā publiskā telpa vai publiskā ārtelpa ir pieejama iedzīvotājiem. Projekta 5.3. apakšpunktā minētais termins "publiska telpa" lietots Ministru kabineta 2021. gada 19. oktobra noteikumu Nr. 693 "Būvju vispārīgo prasību būvnormatīvs LBN 200-21" 3.29. apakšpunkta izpratnē, t. i., publiska telpa ir nedzīvojama telpa (izņemot ražošanas, tehniskās un līdzīga lietojuma telpas), kurā strādā darbinieki vai dažādus pakalpojumus var saņemt apmeklētāji. Savukārt termins "publiska ārtelpa" lietots Ministru kabineta 2013. gada 30. aprīļa noteikumu Nr. 240 "Vispārīgie teritorijas plānošanas, izmantošanas un apbūves noteikumi" 2.21. apakšpunkta izpratnē, t. i., publiskā ārtelpa ir sabiedrībai brīvi vai daļēji pieejamas teritorijas un telpa, ko veido ceļi, ielas, bulvāri, laukumi, publisku ēku pagalmi, pasāžas, krastmalas, promenādes, parki, dārzi, skvēri, meži, publiskie ūdeņi un citas vietas, kas nodotas publiskai lietošanai.  Projekta 5.3. apakšpunkta otrajā teikumā iekļauts nosacījums, ka "katrs pakalpojumu sniedzēja nodrošinātais bankomāts šā apakšpunkta pirmajā teikumā minētajā laika periodā ir klientam pieejams un darbojas vismaz 97 procentus no mēnesī maksimāli iespējamā laika". Šāds nosacījums nepieciešams, ņemot vērā to, ka bankomāti ir tehniskas iekārtas, kurām dažādu objektīvu iemeslu dēļ pilnīgu darbības nepārtrauktību ilgā laika periodā nodrošināt nav iespējams (piemēram, bankomātu darbību nav iespējams nodrošināt elektroenerģijas piegādes vai informācijas sistēmu savienojumu darbības traucējumu gadījumā, kā arī neatliekami veicamu bankomāta remontdarbu vai uzturēšanas/ tehniskās apkalpošanas darbu laikā). Līdz ar to ir nepieciešams noteikt bankomātu faktiskās pieejamības līmeni, paredzot saprātīgu vidējo laika ilgumu mēnesī, kurā bankomāts var dažādu iemeslu dēļ faktiski nedarboties. Latvijas Bankas ieskatā "97 procenti no mēnesī maksimāli iespējamā laika" ir saprātīgi pieņemams bankomātu faktiskās pieejamības līmenis, kas nodrošina to, ka plānoti vai neplānoti pārtraukumi bankomāta darbībā pieļaujami ne ilgāk par aptuveni vienu dienu mēnesī.  Projekta 5.4. apakšpunktā, kurš attiecas uz Kredītiestāžu likuma 73.1 panta trešajā daļā minēto prasību, Latvijas Bankas noteiktā skaitliskā vērtība ir "750 *euro* mēnesī". Tādējādi noteikts pienākums pakalpojumu sniedzējam kā maksājumu kartes izdevējam nodrošināt, ka klients – fiziskā persona, kurai pakalpojumu sniedzējs izsniedzis maksājuma karti, kas piesaistīta pie klienta maksājumu konta attiecīgajā kredītiestādē (maksājumu kartes turētājs), – neatkarīgi no tā, cik maksājumu karšu pakalpojumu sniedzējs attiecīgajam klientam ir izsniedzis vai cik maksājumu kontu atvēris, bez maksas mēnesī var saņemt skaidrās naudas izmaksas pakalpojumu ne mazāk kā 750 *euro* apjomā. Minēto summu pakalpojumu sniedzēja nodrošinātajos bankomātos Latvijā klientam – fiziskai personai – jābūt iespējai izņemt bez maksas neatkarīgi no skaidrās naudas izņemšanas reižu skaita. Savukārt, ja pakalpojumu sniedzējs šo noteikumu 5.1. apakšpunktā noteiktās prasības izpildē balstās arī uz cita pakalpojumu sniedzēja nodrošinātajiem bankomātiem, minēto summu attiecīgā cita pakalpojumu sniedzēja nodrošinātajos bankomātos Latvijā klientam – fiziskai personai – jābūt iespējai izņemt bez maksas ne mazāk kā piecās atsevišķās daļās (izņemšanas reizēs) mēnesī. Projekta 5.4. apakšpunkta izpratnē 750 *euro* mēneša limits attiecināms uz attiecīgo klientu – fizisko personu – kopumā, summējot skaidrās naudas summas, kuras mēneša laikā klients ar pakalpojumu sniedzēja izsniegtajām maksājumu kartēm izņem pakalpojumu sniedzēja nodrošinātajos bankomātos (Projekta 5.4.1. apakšpunkts) un cita pakalpojumu sniedzēja nodrošinātajos bankomātos (Projekta 5.4.2. apakšpunkts). Papildus piebilstams, ka nekas no Projektā minētā neparedz pakalpojumu sniedzējam pienākumu piešķirt klientam papildu kredītu, t. sk. Projekta 5.4. apakšpunktā minētais skaidrās naudas izmaksas pakalpojums ir nodrošināms tikai klienta maksājumu kartēm piesaistītajos maksājumu kontos pieejamo naudas līdzekļu atlikumu apmērā.  Latvijas Bankas veiktā izpēte liecina, ka pašlaik visi pakalpojumu sniedzēji saviem klientiem ir noteikuši limitus, kuru ietvaros klienti var izņemt skaidro naudu bankomātos bez maksas. Šie limiti ir atšķirīgi atkarībā no klientam izsniegtās maksājumu kartes veida, skaidrās naudas izņemšanas vietas (pakalpojumu sniedzēja nodrošinātajā bankomātā vai citā bankomātā) un citiem pakalpojumu sniedzēju noteiktiem nosacījumiem. Trīs pakalpojumu sniedzēju pašreizējais skaidrās naudas bezmaksas izņemšanas mēneša limits ir 750 *euro* apmērā*,* savukārt vienam pakalpojumu sniedzējam tas ir 600 *euro* apmērā.  Projekta 5.4. apakšpunktā skaitliskā vērtība ("ne mazāk kā 750 *euro* mēnesī") noteikta, ņemot vērā tālāk minētos apsvērumus.  Pirmkārt, skaidrajai naudai ir būtiska nozīme visu sabiedrības grupu finansiālās iekļautības nodrošināšanai. Spēja maksāt skaidrajā naudā joprojām ir īpaši svarīga noteiktām sabiedrības grupām, kuras dažādu leģitīmu iemeslu dēļ dod priekšroku skaidrās naudas, nevis citu maksāšanas līdzekļu izmantošanai. Šīs grupas ietver iedzīvotājus ar invaliditāti, imigrantus, sociāli neaizsargātus iedzīvotājus, vecāka gadagājuma cilvēkus, nepilngadīgos un citas personas, kuru piekļuve digitālajiem maksājumu pakalpojumiem ir ierobežota vai kurām tādas nav (piemēram, personas, kurām nav pieejami elektroniskās identifikācijas vai distances saziņas līdzekļi vai kurām nav prasmju vai spēju ar tiem rīkoties). Tāpēc ir būtiski nodrošināt, ka šīm sabiedrības grupām, kuras ir arī salīdzinoši mazturīgākas, ir pieejams bezmaksas skaidrās naudas izmaksas pakalpojums. Latvijas Bankas ieskatā skaidrās naudas izmaksas pakalpojuma bezmaksas limitam ir jābūt vismaz tādā apmērā, kurš nodrošina valstī noteiktās minimālās mēnešalgas (pašlaik 700 *euro* (bruto) jeb 601.20 *euro* (neto)), vidējās vecuma pensijas (2023. gadā 547.38 *euro* mēnesī) un vidējā bezdarbnieka pabalsta (2023. gadā 428.54 *euro* mēnesī) summas izmaksu skaidrā naudā.  Otrkārt, ir būtiski nodrošināt visiem iedzīvotājiem izvēles brīvību attiecībā uz maksāšanas līdzekļa veidu. Latvijas Bankas ieskatā katram pakalpojumu sniedzēja klientam – fiziskai personai – būtu jābūt iespējai katru mēnesi bez komisijas maksas piekļūt kā minimums pusei no vidējās darba samaksas valstī (2024. gada 1. ceturksnī vidējā bruto darba samaksa valstī par pilnas slodzes darbu bija 1623 *euro* jeb 1180 *euro* pēc nodokļu nomaksas) skaidrā naudā, kurai vienīgajai pašlaik ir likumīgā maksāšanas līdzekļa statuss. Tādējādi tiktu veicināts, ka piekļuve likumīgajam maksāšanas līdzeklim klientam neizmaksātu dārgāk nekā piekļuve bezskaidrajai naudai un maksāšanas līdzekļa izvēle paliktu klienta ziņā, un tiktu ierobežotas pakalpojumu sniedzēju iespējas noteikt tādus pakalpojumu saņemšanas finansiālos nosacījumus, kuri motivētu klientu izvēli par labu pakalpojumu sniedzēju bezskaidrās naudas lietošanai, nevis likumīgā maksāšanas līdzekļa lietošanai.  Treškārt, Projekta 5.4. apakšpunktā izvēlētā skaitliskā vērtība ("ne mazāk kā 750 *euro* mēnesī") atbilst pakalpojumu sniedzēju pašlaik visbiežāk noteiktajam bezmaksas skaidrās naudas izņemšanas limitam. Tādējādi tiek nodrošināts, ka Noteikumu izdošanas rezultātā netiks radīti tiesiskie priekšnoteikumi iespējamam pakalpojumu sniedzēju lēmumam samazināt pašlaik faktiski noteiktos bezmaksas skaidrās naudas izņemšanas limitus un ar to negatīvi ietekmēt skaidrās naudas pieejamību. Ņemot vērā makroekonomiskās prognozes, sagaidāms, ka tuvākajos divos gados iedzīvotāju ienākumu apmērs absolūtajos skaitļos tikai pieaugs, nevis mazināsies, tādējādi ir pamats uzskatīt, ka iepriekšējos divos argumentos (sk. pirmkārt un otrkārt) minēto ienākumu apmērs augs un nebūs objektīva pamata Projekta 5.4. apakšpunktā izvēlēto bezmaksas skaidrās naudas izmaksas limitu samazināt. Savukārt skaitliskā vērtība "ne mazāk kā piecās atsevišķās daļās (izņemšanas reizēs) mēnesī" Projekta 5.4.2. apakšpunktā noteikta, ņemot vērā to, ka vidējā vienas skaidrās naudas izmaksas darījuma vērtība ir 167 *euro*, kas nozīmē, ka vidēji klients caurmērā veic aptuveni 4.5 (noapaļojot – 5) skaidrās naudas izmaksas darījumus mēnesī, lai sasniegtu 750 *euro* apjoma limitu. Šāds skaidrās naudas bezmaksas izņemšanas reižu skaita ierobežojums tiek attiecināts tikai uz Projekta 5.4.2. apakšpunktā minēto skaidrās naudas izņemšanu cita pakalpojumu sniedzēja nodrošinātajos bankomātos Latvijā, lai neradītu situāciju, kurā klientam nepastāv finansiāla motivācija izvēlēties sava pakalpojumu sniedzēja nodrošinātos bankomātus (pat ja tie ir pieejami samērīgā attālumā un skaitā), kas savukārt ilgtermiņā var atstāt negatīvu ietekmi uz pakalpojumu sniedzēja nodrošināto bankomātu noslodzi un rentabilitāti. Projekta 8. punktā noteikts, ka Latvijas Banka vismaz reizi pusgadā nosūta informāciju pakalpojumu sniedzējiem par tiem datiem, kuri nepieciešami Projekta 6. un 7. punktā minēto izņēmumu piemērošanai, jo minētos datus apkopo un apstrādā Latvijas Banka un pakalpojumu sniedzēju rīcībā aktuālākie kopējie dati nav pieejami. Līdzīgu apsvērumu dēļ Projekta 10. punktā paredzēts, ka pēc pakalpojumu sniedzēja pieprasījuma Latvijas Banka pārbauda pakalpojumu sniedzēja esošās vai plānotās darbības atbilstību Projekta 5.1. un 5.2. apakšpunktā minētajām skaidrās naudas izmaksas pakalpojuma prasībām un sagatavo attiecīgu novērtējumu. Šāda novērtējuma sagatavošanai nepieciešams izmantot Latvijas Bankas apkopotos kopējos datus, metodoloģiju un tehnisko risinājumu, kuru Latvijas Banka izmanto Projekta 5.1. un 5.2. apakšpunktā minēto prasību izpildes pārbaudei.  Projekta 11. un 12. punktā noteikti Kredītiestāžu likuma 73.1 panta otrajā un trešajā daļā minēto (sk. Projekta 5. punktu) skaidrās naudas izmaksas pakalpojuma prasību piemērošanas nosacījumi, ja divi vai vairāki pakalpojumu sniedzēji bankomātu nodrošināšanu ir pilnībā vai daļēji uzticējuši vienam un tam pašam ārpakalpojuma sniedzējam un šādā veidā nodrošināto bankomātu tīkls nav starp attiecīgajiem pakalpojumu sniedzējiem savstarpēji nodalīts (t. i., izveidots kopējs bankomātu tīkls divu vai vairāku pakalpojumu sniedzēju vajadzībām). Uzskatāms, ka pakalpojumu sniedzējs ir bankomātu nodrošināšanu pilnā apjomā uzticējis ārpakalpojuma sniedzējam, ja noslēgts attiecīgs līgums ar ārpakalpojumu sniedzēju par bankomātu nodrošināšanu pakalpojumu sniedzēja vajadzībām un pakalpojumu sniedzējs pats skaidrās naudas izmaksas pakalpojumu ar savā īpašumā, valdījumā vai turējumā esošiem bankomātiem vairs nenodrošina. Savukārt ar bankomātu nodrošināšanas daļēju uzticēšanu ārpakalpojumu sniedzējam saprotams gadījums, kad pakalpojumu sniedzējs skaidrās naudas izmaksas pakalpojumu nodrošina gan ar paša īpašumā, valdījumā vai turējumā esošiem bankomātiem, gan ar ārpakalpojuma sniedzēja uzstādītiem bankomātiem. Lai konstatētu to, vai situācijā, kad vairāki pakalpojumu sniedzēji uzticējuši bankomātu nodrošināšanu vienam ārpakalpojumu sniedzējam, attiecīgais bankomātu tīkls starp pakalpojumu sniedzējiem ir vai nav savstarpēji nodalīts, veicams katra konkrētā gadījuma izvērtējums, t. sk. ņemot vērā bankomātu marķējumu, pakalpojumu sniedzēju klientiem sniegto informāciju un attiecīgo ārpakalpojumu līgumu noteikumus.  Attiecīgi Projekta 11. un 12. punkts paredz, kā kopējo bankomātu tīklu izveidošanas gadījumos piemērojama Projekta 5.2. apakšpunktā minētā prasība par pakalpojumu sniedzēja nodrošināmo bankomātu skaitu. Vienlaikus paredzēts, ka saistībā ar Projekta 5.1., 5.3. un 5.4. apakšpunktā noteikto prasību izpildi katrs šādā kopējā bankomātu tīklā esošais bankomāts atzīstams par visu pakalpojumu sniedzēju, kuru vajadzībām attiecīgais kopējais bankomātu tīkls izveidots, nodrošinātu.  Ņemams vērā, ka bankomātu pieejamības nosacījumu noteikšana normatīvi, kas ir plānots kā ilgtermiņa risinājums pretstatā iepriekš noslēgtajam sadarbības memorandam (2021. gada 3. septembrī starp Latvijas Banku, pakalpojumu sniedzējiem un Latvijas Finanšu nozares asociāciju noslēgtais sadarbības memorands par skaidrās naudas pieejamības nodrošināšanu Latvijas iedzīvotājiem; turpmāk – Memorands), pakalpojumu sniedzējiem var radīt stimulu sadarboties tāda ekonomiski racionāla bankomātu tīkla izveidē, kurš vienlaikus izpilda Kredītiestāžu likuma un Noteikumu prasības. Projekts neregulē jautājumus, kas saistīti ar pakalpojumu sniedzēju iespējamo vēlmi sadarboties bankomātu izvietojuma (ģeogrāfiskās sasniedzamības) vai citu prasību izpildē, jo valstij nav pamata noteikt pakalpojumu sniedzējiem obligātu pienākumu sadarboties likuma un Noteikumu prasību izpildē vai ierobežot pakalpojumu sniedzēju sadarbības tiesības ar kādiem konkrētiem risinājumiem vai speciāliem nosacījumiem, kuri nav paredzēti spēkā esošajā vispārējā konkurences tiesību regulējumā. Ja pakalpojumu sniedzēji šādu situāciju izvēlēsies risināt, savstarpēji sadarbojoties, šāda lēmuma īstenošana ir viņu brīvprātīga izvēle un atbildība. Pakalpojumu sniedzēju sadarbība Likumā un Projektā noteikto prasību izpildē teorētiski var tikt īstenota dažādās formās, dažādās kombinācijās un ar dažādiem nosacījumiem, turklāt šādi sadarbības risinājumi laika gaitā var mainīties. Tādējādi šāda veida koordinācija pakalpojumu sniedzēju starpā var skart arī konkurences tiesību – vienošanās vai apvienošanās regulējuma – darbības jomu. Tāpēc pakalpojumu sniedzējiem pirms savstarpējas sadarbības vai jebkuru citu vienošanos īstenošanas jāveic to atbilstības Eiropas Savienības un Latvijas konkurences tiesību regulējumam pašnovērtējums. Tāpat pakalpojumu sniedzējiem nepieciešamības gadījumā jānovērtē, vai darījums, kura rezultātā mainās bankomātu kontroles veids, tostarp to nodošana trešās puses īpašumā, valdījumā vai turējumā, nebūtu uzskatāms par Eiropas Savienības līmenī vai Latvijā paziņojamu apvienošanās darījumu.  Projekta 3. nodaļā un pielikumā noteiktas informācijas sagatavošanas un iesniegšanas prasības, termiņi un kārtība. Projekta 13. un 14. punktā noteiktas prasības, termiņi un kārtība, kādā pakalpojumu sniedzējs iesniedz Latvijas Bankai pakalpojumu sniedzēja nodrošināto bankomātu Latvijā sarakstu (sākotnējo) un informē Latvijas Banku par jebkurām plānotajām pārmaiņām pakalpojumu sniedzēja nodrošināto bankomātu tīklā (jaunā vietā uzstādāmajiem bankomātiem vai bankomātiem, kuru darbību plānots izbeigt). Atbilstoši Projekta 14.2. apakšpunktā noteiktajam pakalpojumu sniedzējam ir pienākums informēt Latvijas Banku par pārmaiņām pakalpojumu sniedzēja nodrošināto bankomātu tīklā ne vēlāk kā 10 dienas pirms dienas, kad plānota attiecīgo pārmaiņu īstenošana. Minētā termiņa kavējums pieļaujams tikai nepārvaramas varas apstākļos, kuros pakalpojumu sniedzējs objektīvi nevar laikus izpildīt informēšanas pienākumu, vai pakalpojumu sniedzējam iepriekš neparedzamos gadījumos, kad pārmaiņas pakalpojumu sniedzēja nodrošināto bankomātu tīklā notiek no pakalpojumu sniedzēja neatkarīgu iemeslu dēļ (piemēram, telpas, kurās izvietots bankomāts, tiek slēgtas apmeklētājiem, un pakalpojumu sniedzējs par to nav ticis laikus informēts, vai telpu slēgšanas iemesls ir iepriekš neparedzams ārkārtas gadījums).  Projekta 4. nodaļā noteikta skaidrās naudas izmaksas pakalpojuma prasību izpildes pārbaudes kārtība. Pārbaudes Latvijas Bankas uzdevumā veiks Latvijas Bankas pilnvarotas personas. Pārbaudes varēs notikt gan bankomātu atrašanās vietās, gan attālināti. Latvijas Bankas pilnvarotajām personām paredzētas tiesības pieprasīt no pakalpojumu sniedzējiem dokumentus vai informāciju, kas saistīta ar skaidrās naudas izmaksas pakalpojuma sniegšanu un ir nepieciešama pārbaudes veikšanai.  Projekta 23. punktā paredzēts, ka Latvijas Banka nodrošina tehnisko risinājumu, ar kuru elektroniskā veidā uz Latvijas kartes tiek norādīta pakalpojumu sniedzēju sniegtā aktuālā informācija par pakalpojumu sniedzēju nodrošinātajiem bankomātiem, izveidi, uzturēšanu, pilnveidošanu un publisku pieejamību. Tehniskais risinājums satur ziņas par bankomātu atrašanās vietu, darba laiku, pakalpojumu sniedzēju nosaukumiem, kuru klientiem – fiziskām personām – attiecīgajos bankomātos tiek nodrošināts bezmaksas skaidrās naudas izmaksas pakalpojums, un citu informāciju, kas nepieciešama skaidrās naudas izmaksas pakalpojuma prasību izpildes pārbaudei. Plānots, ka ar minētā tehniskā risinājuma palīdzību Latvijas Banka varēs apkopot pakalpojumu sniedzēju sniegto informāciju par bankomātu atrašanās vietu, veikt nepieciešamos aprēķinus, kas nepieciešami skaidrās naudas izmaksas pakalpojuma prasību izpildes un Projekta 6. un 7. punktā minēto izņēmumu piemērošanas pārbaudei, informēt pakalpojumu sniedzējus par to bankomātu tīkla plānoto vai veikto pārmaiņu ietekmi uz pakalpojumu sniedzēju atbilstību skaidrās naudas izmaksas pakalpojuma prasībām, kā arī uzskatāmā veidā sniegt informāciju sabiedrībai par pakalpojumu sniedzēju nodrošinātajiem bankomātiem. Lai gan minētajā tehniskajā risinājumā (bankomātu kartē) paredzēts apkopot pakalpojumu sniedzēju sniegto informāciju, kuras precizitāti un atbilstību faktiskajai situācijai Latvijas Banka nevar garantēt, Latvijas Banka ir tiesīga informāciju precizēt, ja Latvijas Banka konstatē, ka pakalpojumu sniedzēju sniegtā informācija ir neprecīza vai vairs neatbilst faktiskajai situācijai.  Projekta 24. punkts paredz, ka Latvijas Banka informāciju par pakalpojumu sniedzēja nodrošināto bankomātu skaitu un to atrašanās vietām 2024. gada 31. decembrī iegūst, izmantojot datus, kurus pakalpojumu sniedzējs ir iesniedzis Latvijas Bankai saskaņā ar Memorandu.  Projekta pielikumā noteikta veidne, atbilstoši kurai pakalpojumu sniedzējs elektroniskā veidā, izmantojot paaugstinātās drošības sistēmu, iesniedz Latvijas Bankai informāciju par pakalpojumu sniedzēja nodrošināto bankomātu sarakstu un pārmaiņām tajā. |
| **Leģitīmais mērķis** | Noteikumu leģitīmais mērķis ir nodrošināt sabiedrības labklājību un aizsargāt citu cilvēku tiesības, ko paredzēts sasniegt, nodrošinot skaidrās naudas pieejamību iedzīvotājiem visā Latvijas teritorijā, kas tiek panākts, nosakot minimālās prasības skaidrās naudas izmaksas pakalpojumam. |
| **Samērīgums** | Kredītiestāžu likuma 73.1 pantā noteikto skaidrās naudas izmaksas pakalpojuma prasību veida samērīgums tika izvērtēts likuma izstrādes un pieņemšanas procesā.  Noskaidrojot, vai Projektā noteiktās skaidrās naudas izmaksas pakalpojuma prasību skaitliskās vērtības, piemērošanas izņēmumi un citi piemērošanas nosacījumi ir samērīgi, ir izvērtējams, vai ierobežojumi, ko rada skaitliskās vērtības, piemērošanas izņēmumi un citi piemērošanas nosacījumi, ir piemēroti leģitīmā mērķa sasniegšanai, vai mērķi nav iespējams sasniegt ar citiem mazāk ierobežojošiem līdzekļiem un vai labums, ko gūst sabiedrība no noteiktā ierobežojuma, ir lielāks par indivīdam (pakalpojumu sniedzējam) nodarīto kaitējumu.  Izvērtējot to, vai noteiktās prasības (to skaitliskās vērtības, piemērošanas izņēmumi un citi piemērošanas nosacījumi) ir piemērotas leģitīmā mērķa sasniegšanai, ir jānoskaidro, vai ar konkrētajām normām var tikt sasniegts leģitīmais mērķis. Konkrēto prasību leģitīmais mērķis ir nodrošināt sabiedrības labklājību un aizsargāt citu cilvēku tiesības, ko paredzēts sasniegt, nodrošinot skaidrās naudas pieejamību iedzīvotājiem (pakalpojumu sniedzēju klientiem) visā Latvijas teritorijā. Projektā noteikto skaidrās naudas izmaksas pakalpojuma prasību skaitlisko vērtību un piemērošanas izņēmumu noteikšanas pamatojums un izvēles apsvērumi ir norādīti šīs anotācijas sadaļā "Mērķis un būtība". Latvijas Bankas vērtējumā Projektā noteikto skaidrās naudas izmaksas pakalpojuma prasību skaitliskās vērtības, piemērošanas izņēmumi un citi piemērošanas nosacījumi ir pamatotākais un piemērotākais veids, kādā sasniegt konkrēto leģitīmo mērķi, kuru līdzvērtīgā kvalitātē nav iespējams sasniegt ar citiem, pakalpojumu sniedzēju tiesības mazāk ierobežojošiem līdzekļiem.  Turklāt Latvijas Bankas rīcībā nav informācijas, kas liecinātu par to, ka kāds no pakalpojumu sniedzējiem nespētu izpildīt Projekta 5. punktā noteiktās skaidrās naudas izmaksas pakalpojuma prasību skaitliskās vērtības vai nespētu tās ievērot, rīkojoties Projekta 6. un 7. punktā noteikto izņēmumu ietvaros. |
| **Spēkā stāšanās** | Noteikumi jāizdod līdz 2024. gada 1. novembrim, un tie stāsies spēkā 2025. gada 1. janvārī. |
| **Ietekme uz Latvijas Bankas budžetu** | Nav paredzama būtiska ietekme uz Latvijas Bankas budžetu, jo prasību izpildes pārbaudi plānots īstenot esošo resursu ietvaros. |
| **Administratīvā sloga un izmaksu novērtējums (tirgus dalībniekiem)** | Minimālo prasību skaidrās naudas izmaksas pakalpojuma nodrošināšanai noteikšana pakalpojumu sniedzējiem nozīmē arī turpmākus ieguldījumus bankomātu tīkla uzturēšanā. Skaidrās naudas izmaksas pakalpojums un tā rentabilitāte pēc būtības nebūtu vērtējami atrauti no kopējā pakalpojumu sniedzēja nodrošinātā finanšu pakalpojumu klāsta un pakalpojumu sniedzēja darbības rentabilitātes. Turklāt katram pakalpojumu sniedzējam var būt atšķirīgas nostādnes jautājumā par to, no kuriem avotiem tiek finansēta skaidrās naudas izmaksas pakalpojuma nodrošināšana, pēc kāda izņemamās summas limita sasniegšanas klientam tiek piemērota komisijas maksa par skaidrās naudas izņemšanu, kā arī par to, kā tiek aprēķināta un klientam piemērota komisijas maksa par skaidrās naudas izņemšanu.  Pakalpojumu sniedzēju administratīvais slogs, kas saistīts ar Projektā paredzētās informācijas sniegšanu Latvijas Bankai, nepalielināsies, jo Projektā noteikto informāciju par izmaiņām pakalpojumu sniedzēja nodrošināto bankomātu tīklā pakalpojumu sniedzēji sniedz Latvijas Bankai jau pašlaik atbilstoši Memorandā noteiktajam. |
| **Saistītie dokumenti** | Grozījumi Kredītiestāžu likumā, kas pieņemti 2024. gada 19. septembrī[[3]](#footnote-3). |
| **Saskaņošana ar Eiropas Centrālo banku** | Atbilstoši Padomes 1998. gada 29. jūnija lēmuma 98/415/EK par to, kā valstu iestādes apspriežas ar Eiropas Centrālo banku par tiesību aktu projektiem, 2. panta 1. punktam Projekts nosūtīts saskaņošanai Eiropas Centrālajai bankai, jo Projekts skar Eiropas Centrālās bankas kompetences jomu – maksāšanas līdzekļus (to pieejamību). |
| **Saskaņošana ar citām publiskām un privātām personām** | Projekta izstrādē notika konsultācijas ar Latvijas Finanšu nozares asociāciju, Konkurences padomi, Latvijas Pašvaldību savienību, Finanšu ministriju un Ekonomikas ministriju. Latvijas Banka izskatīja konsultāciju ietvaros saņemtos institūciju priekšlikumus, daļu no tiem ņēma vērā un veica attiecīgus precizējumus Projektā un tā anotācijā, par ko informācija ietverta atsevišķā apkopojuma tabulā un apkopojuma tabula nosūtīta konsultācijas dalībniekiem 2024 gada. 9. augustā.  Projekts ir publicēts Latvijas Bankas tīmekļvietnes www.bank.lv sadaļas "Tiesību akti" apakšsadaļā "Sabiedrības līdzdalība". Sabiedrības līdzdalība norisināsies līdz 2024. gada 18. oktobrim.  Pēc sabiedrības līdzdalībai noteiktā termiņa beigām un noteikumu projekta izskatīšanas Latvijas Bankas konsultatīvajā finanšu padomē, noteikumu projekts tiks iesniegts izskatīšanai Latvijas Bankas padomes sēdē. |
| **Saskaņošanas rezultāti** | Saskaņošanas procesā un sabiedrības līdzdalības gaitā saņemto priekšlikumu un iebildumu apkopojums par noteikumu projektu tiks aktualizēts pēc sabiedrības līdzdalības noslēguma. |

1. [*https://titania.saeima.lv/LIVS14/saeimalivs14.nsf/0/7F5BFC3B41FECD7FC2258B02004B4E03?OpenDocument*](https://titania.saeima.lv/LIVS14/saeimalivs14.nsf/0/7F5BFC3B41FECD7FC2258B02004B4E03?OpenDocument) [↑](#footnote-ref-1)
2. Latvijas Bankas 2024. gada 25. marta noteikumu Nr. 282 "Uzraudzības pārskatu sagatavošanas un iesniegšanas noteikumi" 1. pielikums. [↑](#footnote-ref-2)
3. [Likuma teksts (saeima.lv)](https://titania.saeima.lv/LIVS14/saeimalivs14.nsf/0/1CB83098B43093A9C2258BA40032263E?OpenDocument) [↑](#footnote-ref-3)